હકીકતે આ બધી નકારાત્મક આજ્ઞાઓમાં કોઈ સિદ્ધાંત નથી. પણ તેમણે સંબંધોનું જે સ્વાદિષ્ટ શરબત બનાવવા ધારેલું તેવું શરબત બરાબર ન બન્યું. ગાઢ મિત્રો સાથે કે સગા સાળા સાથે શા માટે ભાગીદારી ન કરવી? એવો પ્રશ્ન તેમને પૂછીએ તો તે પોતાના કે બીજા કોઈના આવા કડવા અનુભવનો દાખલો આપશે, પણ સમજદાર માણસ જાણે છે કે ગાઢ મિત્ર કે સગા સાળા સાથેની ભાગીદારી કે ધંધાનો સંબંધ બરાબર ચાલતો નથી કે જામતો નથી તેનું ખરું કારણ બંનેની પરસ્પરની બે જાતની અપેક્ષાઓની આંટીઘૂંટી જન્મે છે તે છે. સગો સાળો સારા ભાગીદાર જેવું જ વર્તે તેવું તમે એક પળે ઈચ્છો છો અને બીજી પળે ભાગીદાર બનેલો મિત્ર તમને ભાગીદારના બધા લાભો આપે તેવું ઈચ્છવાની સાથે તમે અંતરમાં ઊંડે ઊંડે એવું પણ માગો છો કે ભાગીદાર પોતાના લાભ લેતી વખતે ભૂલે નહીં કે તે તમારો મિત્ર છે! બે સંબંધીઓની જુદી જુદી અપેક્ષાઓ બે જાતના સંબંધો એક જ ખીલે બાંધ્યા હોવાથી ભેગી થઈ જાય છે, એક ગૂંચ પડે છે અને એમાંથી કડવાશ પેદા થાય છે.